送韓存中侍郎赴隨州
作者：張擴
朝代：宋

paragraphs: 昔時公卿門，一飯日三吐。
末流士自棄，此道久如土。
韓公昌黎裔，樂善從其祖。
低頭拜東野，舉頸望杜甫。
今年河陽歸，坐穩得處所。
開關逢俗人，却走唾腐鼠。
禪房大如掌，僅著范蘇吕。
小人江湖散，賦性甚愚魯。
青衫插手板，舌卷紙上語。
曾從諸公遊，過聽謬見許。
嘗聞公姓名，桓桓貔與虎。
乞身雖及早，朝論久未與。
昨日恩詔下，還分一麾去。
風霜侵行李，笳角嚴曉鼓。
漢東諸侯國，文物略近古。
下車訪諸生，往往得何武。
莫空罇前酒，豈乏户外屨。
應還二三子，雪擁一環堵。
詩成欲相寄，黄鵠短翎羽。
阿連儻可借，千里亦跬步。